Траян Първанов
Младост

chitanka.info

Накъде отиваш рошав и немирен

с тая клонка от разцъфнал дрян

и какво в живота си сега намираш

с чувства и предчувствия пиян?

Още ли се будиш в утрините весел

и с какво те среща пролетта?

Цяла седмица вали…

                                А ти, унесен,

пиеш дъжд от мокрите листа.

Тъй ли вечерта

                        край пътя ще те свари,

легнал на постелята от мъх,

и в очите ти отворени ще пари

на звездите ледения дъх?

Кой ли те обича?

                        Подигравки светят

в чуждите очи… Не знаеш как —

без да се покланяш на небето,

път да търсиш в пролетния мрак.

И шуми все този глас благоприличен.

Оглушал от думи, от небе пиян —

рошав и немирен ходя, тичам,

нося кръста си от цъфнал дрян.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.